Միահյուսելով մատները՝ նրանք շրջվեցին, որպեսզի տեսնեին, թե ինչպես էին փախչում ծառերը։ Վազքուղու անհարթության պատճառով առաջացած յուրաքանչյուր ցնցումից օդանավի թևերը ճկվում էին։ Անիվները պոկվեցին վազքուղուց, նորից հարվածեցին գետնին, և օդանավը թռավ։ Նրանք տեսան Ալթանին, գերմանացիներին և ոստիկաններին, որոնք փոքրանում էին։ Նրանք թռան ծառերի կատարների վրայով և հայտնվեցին գետի վերևում։ Բարձրություն հավաքելու հետ երկիրը հեռանում էր։ ճանապարհով շարժվող մարդիկ միջատների նմանվեցին, սայլերն ու եզները՝ խաղալիքների։ Քենանը փորձեց ինչ-որ բան ասել, սակայն շարժիչի աղմուկը խլացնում էր նրա ձայնը և շրթունքների շարժումից Թովմասին թվաց, Որ նա արտասանեց «թռչուններ» բառը։